Jordan yakupi Juan aypa runakunata bawtisaykarkansapa.
Chaypina Jerusalen llaktapi judiyu awtoridarkuna yachanayarkansapa pimi chay Juanka nishpa.
Chayrayku saserdotekunata yanapakninkunata kacharkansapa tapunankunapa pimi payka nishpa.
Paykuna tapuptinkuna Juanka allita willarkansapa:
—Ñukaka manami chay shuyaykanaykichi Tata Diosmanta shamudu runachu kani.
Chashna willaptinkunana chay saserdotekunaka tapurkansapa:
—¿Pití kanki?
Ariya ¿ñawpa yachachikuk Eliyaschu kanki?
Chaypina Juanka aynirkansapa:
—Manami Eliyaschu kani.
Kashkan tapurkansapa:
—Ñawpa yachachikuk Moises rimarkan payshina alli yachachikuk runa shamunanta.
¿Ariya kanpachu rimarkan?
¿Kanchu kanki?
Chashna tapuptinkuna Juanka aynirkansapa:
—Manami paychu kani.
Chaypina tapurkansapa:
—¿Pití kanki?
Ñukaykuna kutishpaynikuna kachamuwak awtoridarkunata willanaynikuna tiyan pimi kanki nishpa.
Willawaysapa pití kanki.
Chashna tapuptinkuna Juanka willarkansapa:
—Ñawpa yachachikuk Isaiyas killkarkan:
“Suk runa chunlla chakidu pampapi sinchita rimashpa yachachikunka:
‘Sinchi kamachiwakninchipa ñanta kicharishpa kuskachaychi chayta purinanpa.’ ”
Chay ñawpa yachachikuk Isaiyaska ñukapami rimarkan.
Chayrayku ñukaka yachachikuykani Tata Diosmanta shamudu runata uyarinaykichipa.
Chashna Juan willaptinkuna chay fariseokuna kachashkan runakunaka tapurkansapa:
—Mana Tata Diosmanta shamudu runa kashpaykika,
nima Eliyas kashpaykika,
nima chay alli yachachikuk shamuk runa kashpaykika ¿imapatí runakunata bawtisaykankisapa?
Chashna tapuptinkuna Juanka aynirkansapa:
—Ñukaka yakullapi bawtisaykanisapa.
Chay runa kankunawan tantalla kaykaptinpish manara riksinkichirachu Tata Diosmanta shamudu runa kananta.
Washaynita chay ñukamanta ashwan rikchak laya atipak runa shamun.
Mana animukunichu ushutan waskanta paskapuyta.
Chashna Juan willaptinkuna llaktankunaman chay tapuk runakunaka kutirkansapa.
Jordan yaku mañanpi inti llukshimunan ladu Betania llaktapi tukuy chayta parlarkansapa.
Chaypi Juanka aypa runakunata bawtisaykarkansapa.
Tukuy chayta parlashkankuna kayantin Juanka kawarkan Jesus payta ladunchaptin.
Payta kawashpa Juanka chay runakunata willarkansapa:
—Mash kawaychi.
Chay shamuykak runaka Tata Diosmanta shamudu runami.
Payka tukuy runakunapa uchankunarayku oveja wawanshina wañunka Tata Dios perdonanankunapa.
Kay runapami willashkaykichi washaynita chay ñukamanta ashwan rikchak laya atipak runa shamunanta.
Manara ñuka tiyaptinira payka tiyarkanlla.
Chayrayku payka ñukamanta ashwan yachaysapa runami.
Chashna rimashpaynipish manara yachashkanirachu pimi karkan nishpa.
Ñukaka shamushkani kankuna israelmasinikunata yakupi bawtisaknikichi yachanaykichipa pimi Tata Diosmanta shamudu runa nishpa.
Chaymanta Juanka willarkansapa:
—Jesusta bawtisaykashpayni kawashkani Tata Diospa Espiritunta iden urpaytashina sielumanta urayamuptin paypi tiyarik.
Ñukaka manara yachashkanirachu pimi Tata Diosmanta shamudu runa nishpa.
Chayrayku Tata Dios kachamuwarkan yakupi runakunata bawtisanaynipasapa.
Chashna kachamuwashpa Tata Dios willawashka:
“Espirituynita suk runapi tiyarik urayamuptin kawashpayki yachanki ñukamanta shamudu runa kananta.
Payka Espirituyniwan aypa runakunata bawtisanka.”
Chaymanta ñuka tukuy Tata Dios willawashkanta allita kawashkani.
Chayrayku yachachiykaykichi Jesus Tata Diospa wambran kananta.